LEHDISTÖTIEDOTE 26.1.2016
Julkaisuvapaa heti
 
SSPL vaatii: Sopimuspalokunnille yhdenmukainen kohtelu pelastustoimea uudistettaessa 
Suomen Sopimuspalokuntien Liitto näkee myönteisenä selvitysmies Lauri Tarastin esityksen, jossa pelastustoimen palvelut turvataan säilyttämällä nykyinen paloasemien määrä, toteaa liiton toiminnanjohtaja Isto Kujala. Liitto edellyttää sopimuspalokuntien kohtelun yhdenmukaistamista pelastustoimen muutoksessa.
– Palokuntasopimuksiin on saatava yhdenmukainen malli koko maahan. Sopimuksissa on huomioitava muun muassa palokuntien operatiivinen merkitys, turvallisuusviestintä ja yhdistystoiminta. Sopimuskorvaukset tulee määritellä oikeudenmukaisesti ja samoilla periaatteilla kaikkialla maassa.
Kujalan mukaan Suomessa on hyvin harva paloasemien ja palokuntien verkosto. Nykyiset sopimuspalokunnat on saatava sujuvasti siirtymään uuteen järjestelmään, muuten kansalaiset eivät saa riittävää pelastustoimen palvelua koko maassa. Siirtymistä on tuettava avoimella tiedottamisella.
Liitto haluaa valtakunnan tasolla olla mukana pelastustoimen uudistamisen valmistelutyössä. Maakuntien pelastustoimea valmisteltaessa on välttämätöntä ottaa mukaan valmistelutyöhön myös alueiden sopimuspalokuntien alueosastot.
Myös hallitusohjelman mukainen sopimuspalokuntatoiminnan kehittäminen tulee saada käyntiin mahdollisimman pian. Olemme tehneet kehittämiskohteista esityksen sisäministeriölle, toteaa Kujala.
 
Palokunnat Suomessa: 
Suomessa on 709 sopimuspalokuntaa, jotka jakautuvat 491 yhdistysmuotoiseen sopimuspalokuntaan (vpk) ja 200 henkilökohtaisen sopimuksen sopimuspalokuntaan (hspk) ja 18 työpaikkasopimuspalokuntaan. Näissä toimii noin 13 400 hälytyskelpoista palokuntalaista.
Paloauto lähti vuonna 2014 hälytystehtävään sopimuspalokunnan asemalta 83 229 kertaa. Viidessä minuutissa hälytyksestä ympäri vuorokauden yhteiskunnan käytössä on palokuntasopimusten mukaisesti 1400 sopimuspalokuntalaista. Puolessa tunnissa henkilömäärä on kasvanut 3165:een.
Päätoimista pelastustoimen ammattihenkilökuntaa operatiivisissa tehtävissä on noin 4000. Vuorokauden ympäri toimivia ammattipaloasemia on 112. SSPL on valtakunnallinen sopimus- ja vapaaehtoisten palokuntien liitto.
Lisätiedot: www.sspl.fi toiminnanjohtaja Isto Kujala 040 075 2364, isto.kujala@sspl.fi